dh-unibe/image-text_koenigsfelden-charters-post-1500 huggingface dataset:
Allen, die disen brief sehent oder hoͤrent lesen, kùnden wir, dù ✳ ✳ ebtischen un̄ der convent des klosters ze Kùngsvelt, Sant
Claren ordens, dis nach geschribenen warheit, ✳ wand ùns dˀ erwirdig herre, her Hug von Signoͧwe, ✳ probst, ✳ un̄ der convent gemeinlich des gotzhus ze Lucˀn, Sant Benedicten ordens, ùns un̄ ùnserm kloster von sunder gnaden gùmein
hant ✳ eins vierteils des urvars ze Vroͤùdnoͧwa, ✳ der von ir kloster vro Margaretun, vro Annun von Luvar un̄ vro
Adelheiden Buͤsingerin, ir beider swester, recht erb was mit sechs schilling phenningen gemeinˀ mùnze zinses an die
kamer des egenanden gotzhus ze Lucˀron, von dien wir den selben vierteil recht un̄ redlich gekoͧft han mit
solicher bescheidenheit, daz wir den selben zins dem obgenanden gotzhus ze Lucˀron jerlich geben sùllen. da loben wir fùr ùns un̄ unsˀ nachkomen un̄ han gelobt ✳ un̄ binden oͧch ùnser kloster dar zuͦ mit disem brief,
daz es ewellich den vorgeschribenen zins eim kāmer, der denne des gotzhus ze Lucˀron kamrer ist, ✳ jerlich
an sant Michahels tag geben sol ane allen vùrzug. ✳ un̄ har ùber ze einer verjich un̄ sicherheit alles des,
so da vor geschriben stat, ✳ so han wir, dù ebtischen ✳ un̄ ✳ der convent des vorgeseiten klosters von Kùngsvelt, ✳ ùnser ingesigel an disen brief gehenket ✳ un̄ han dar zuͦ die hocherbornen ùnser gnedigen vrowen, ✳
vrowen Agnesun, wilunt kùngenun ze Ungerin, ✳ erbetten, daz si ze einˀ meren sicherheit mit ir hangenden
ingesigel het oͧch disen brief besigelt, der geben ist in unserm kloster ze Kùngsvelt, in dem jar, do man
von gottes gebùrte zalte drùzehen hundert un̄ fùnfzig jar, dar nach in dem fùnften jare, an dem
fùnften tag des manodes octob̄r. ✳
Königsf. 262
5. 8:b₎
1355
Staatsarchiv
AARGAU
sechs schilling
vō
1355 .
K
P ✳ 50 ✳ a